
Z A P I S N I K
28. sjednice Vijeća Mjesnog odbora Folnegovićevo naselje održane 28. rujna 2023.
u prostorijama Mjesnog odbora Folnegovićevo naselje, Joze Laurenčića 8B s početkom u
18.00 sati


Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković (u jednom trenutku demonstrativno napustio sjednicu), Dalibor Kiseljak, Nikolina Krešo, Bojana Stajčić.
Odsutni članovi Vijeća: / Ostali nazočni: /
Zapisnik vodi: Hrabren Dobrotić



Vijećnik Frane Čavka osvrće se na odlomak iz dnevnog reda prethodne sjednice koji
glasi:


Pokretna naprava (štand) u svrhu prodaje domaće hrane i drugih proizvoda iz vlastite proizvodnje OPG-ova u Zagrebu
Zahtjev za postavljanjem pokretne naprave (štanda) odbačen je, jer se ona željela postaviti na mjestu koje nije u Odluci o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina. VMO će uvrstiti novu lokaciju prema spomenutoj Odluci u tablicu za iduću godinu. Vijećnik traži pojašnjenje, odnosno razlog odbacivanja zahtjeva. Razlog odbacivanja zahtjeva jest prekasno slanje zahtjeva te je zahtjev prebačen u iduću godinu.

Vijeće jednoglasno prihvaća tekst Zapisnika 27. sjednice održane 28. rujna 2023.


Predsjednica Vijeća predlaže dnevni red, a Vijeće jednoglasno prihvaća prijedlog te utvrđuje sljedeći:

DNEVNI RED:

7

1. Aktualna komunalna problematika

2. Razno: izvješća, pitanja i prijedlozi


Ad. 1.         Aktualna komunalna problematika

Uklanjanje spremnika za otpad na Laurenčićevoj k. br. 6 i 8
Sporni su kontejneri uz pješačku stazu uz Laurenčićevu 8-8C, s parkirališne strane, k. č. 609/28, k. o. Žitnjak, koji pripadaju zgradama u obuhvatu Mjesnog odbora Janko Matko, a vizualno i lokacijski su postavljeni vrlo neprekidno, tim više što građani povremeno odlažu otpad uz kontejnere, umjesto u njih. VMO Folnegovićevo naselje poslat će službeni dopis VMO Janko Matko s molbom za premještanje tih kontejnera na prikl<adnu lokaciju, ovisno kojoj stambenoj zgradi pripadaju.
Sporni su, zatim, i kontejneri koji su još uvijek sa zapadne strane atomskog skloništa,
k. č. 609/29, k. o. Žitnjak, te će VMO Folnegovićevo naselje stupiti u kontakt s novim predstavnikom stanara spomenute adrese te provjeriti jesu li to njihovi kontejneri.
VMO Folnegovićevo naselje jednoglasno donosi


ZAKLJUČAK
o potrebi premještanja spremnika za otpad na k. č. 609/28 i 609/29, sve k. o. Žitnjak sa zelenih površina i pješačkih staza na prikladnije lokacije, odnosno unutar samih zgrada ili obuhvata samih građevina kojima pripadaju.

Projektiranje ŠRC Folka
Nakon izvještaja o zastoju projekta s prošle sjednice, predsjednica VMO Folnegovićevo naselje Nikolina Krešo sudjelovala je na sastanku s projektanticom Franom Milaković iz tvrtke Studio FM arhitektura d. o. o. zadužena za projektiranje ŠRC i inženjerkom Mateom Džaja koja vodi projekt od strane Grada.
Provjera imovinsko-pravnih odnosa tiče se čestice na kojoj je pomoćno igralište NK ZET-a, k. č. 658/6, k. o. Žitnjak i do sada još nemamo informaciju o imovinsko-pravnom statusu, unatoč potraživanju još prije ljeta. Sam projekt sada uglavnom požuruje predsjednica VMO Folnegovićevo naselje Nikolina Krešo, no čekaju se odluke od strane gradskog ureda za mjesnu samoupravu kako bi se utvrdio točan daljnji obim posla, dogovorilo sve s ugovorenim projektantima za daljnje faze izrade projekta. Rokovi definirani prvotnim Ugovorom kao i

terminski plan projekta su probijeni, na što cijelo vrijeme upozorava Nikolina Krešo u pokušaju da se projekt pokrene iz zastoja i okonča još tijekom ove godine kako bi se dobile odgovarajuće dozvole za daljnje faze realizacije.

Uređenje školskog dvorišta
VMO Folnegovićevo naselje predlaže pokretanje uređenja školskog dvorišta kao prioritet komunalnih akcija za 2024./2025. godinu. VMO će dobiti projekt na razmatranje pa će se na idućoj sjednici o njemu raspravljati. Zrinjevac će izraditi reviziju troškovnika obzirom na vrijeme koje je proteklo od datuma projektiranja. Unatoč sredstvima same škole, VMO Folnegovićevo naselje će uskočiti sa svojim troškovima i sudjelovati u poboljšanju školskog igrališta.
Vijećnici su naveli dva nedostatka školskog igrališta:
· ograda je neodržavana, jer nije u nadležnosti Zrinjevca
· školsko dvorište nema reflektore (prijedlog je vijećnika Slobodana Jurkovića da se postave).

Izvještaj vijećnika Slobodana Jurkovića o zaključcima sastanka predstavnika neovisne liste Folka za sve
Vijećnik Jurković izvijestio je VMO o zaključcima sastanka predstavnika neovisne liste Folka za sve o komunalnoj problematici Folnegovićevog naselja. Zaključci se donose u cijelosti.
1. Apsolutno nedovoljna košnja zelenih površina od proljeća pa do kraja ljeta.
2. Nezadovoljavajuće pitanje zaprašivanja komaraca čitave godine.
3. Izuzetno loš rad podružnice Zrinjevac, pitanje nedovoljnog broja prikupljanja smeća na dječjim igralištima.
4. Problemi oko odvoza papira – odvoz papira svaka dva tjedna stvara apsolutni nered u naselju, pogotovo za vjetrovitog vremena.
5. Nerad komunalnog redara na nivou našeg naselja – pitanje odvoza starih automobila: kroz 6-7 mjeseci niti jedan vlasnik takvih automobila nije dobio obavijest da ukloni svoj automobil.
6. Veliko nezadovoljstvo građana jednog dijela našeg naselja zbog nepostavljanja betonskog roštilja koji su obećani od 2020. godine.
7. Tražimo da se konačno utvrdi što je učinjeno po pitanju obnove školske sportske dvorane i što i kada se mora učiniti da se svlačionice i sanitarni čvorovi dovedu u normalne uvjete za korisnike.

Rasprava se povela oko posljednje točke, na odgovor potpredsjednika VMO Hrabrena Dobrotića koji je ujedno i član Vijeća školskog odbora OŠ Lovre pl. Matačića da je ravnatelj, gospodin Tomislav Milek, i na sjednici Vijeća školskog odbora i na sjednici VMO Folnegovićevo naselje izjavio da je školska dvorana obnovljena, privedena normalnim uvjetima za korisnike, da učenici koriste dvoranu u nastavi tjelesno-zdravstvene kulture, kao i sportski klubovi koji se od ove školske godine vraćaju u dvoranu i plaćaju najam. Vijećnik Jurković odgovara da svlačionice nisu u potpunosti uređene, da ne funkcioniraju pojedini sanitarni čvorovi i slavine, da škola nije uređena, da je spala na „niske grane“ te postavlja pitanje je li vijećnik Dobrotić, kao član Vijeća školskog odbora uopće vidio dvoranu. Vijećnik Dobrotić ponavlja da su ravnateljeve riječi suprotne i da je izneseni stav vijećnikovo privatno viđenje situacije, da nije bio u dvorani nakon obnove, jer nema razloga ne vjerovati riječima ravnatelja koje nitko drugi u školskom i mjesnom odboru ne osporava te da ukoliko se komunikacije ne svede na ton i glasnoću uobičajenu za raspravu, da će argumentacija biti zanemarena i izbačena iz zapisnika, nakon čega vijećnik Jurković vidno uzrujan demonstrativno napušta sjednicu.
Predsjednica VMO Nikolina Krešo predlaže ponovno pozivanje ravnatelja OŠ Lovre pl. Matačića gospodina Mileka na iduću sjednicu VMO Folnegovićevo naselje te traži od potpredsjednika fotografsku dokumentaciju obnove svlačionica i školske dvorane, što potpredsjednik Dobrotić prihvaća, uz sumnju da će škola to dozvoliti.
Vijećnik Frane Čavka moli da školski odbor OŠ Lovre pl. Matačića dostavi program investicija održavanja škole, što je od školskog odbora već ranije zatraženo te odbijeno uz objašnjenje da škola ne može ustupiti takav dokument. Vijećnik Dobrotić potvrđuje da će zatražiti od školskog odbora dokumentaciju koju može dobiti, kao i podnijeti izvještaj VMO o pitanjima koja je postavio školskom odboru.
Vezano uz prvu točku zaključaka predstavnika nezavisne liste Folka za sve, vijećnik Frane Čavka komentira činjenicu visoke trave na Laurenčićevoj ulici od Rakušine prema Sachsovoj te srušenog balvana na Cilićevoj. Predsjednica VMO Nikolina Krešo odgovara da je košnja zatražena te da se debla na razini grada i dalje sustavno uklanjaju. Nažalost, podružnica Zrinjevca ima premalo radnika za cijelu Peščenicu.

Ad. 3. Razno: izviješća, pitanja i prijedlozi

Rekonstrukcija pothodnika
Na snazi je privremena regulacija prometa na raskrižju Av. Marina Držića i Folnegovićevog naselja zbog potrebe izvođenja radova rekonstrukcije i opremanja pothodnika na navedenoj lokaciji, a vrijedi do 31. 10. 2023. godine.


Sječa stabala
Nalaže se sječa srebrnolisnog javora na zelenoj površini k. č. br. 617/1 k. o. Žitnjak, sjeverno od stambenog objekta Ulica Augusta Cilića 1. Zamijenit će se kvalitetnom sadnicom stupastog graba.
Nalaže se sječa šljive na zelenoj površini na k. č. br. 1802/98 k. o. Žitnjak, južno od stambenog objekta Benešićeva ulica 9. Zamijenit će se grupacijom ukrasnog grmlja.


Uklanjanje klupa i stolova na dječjem igralištu
Uklanjaju se dva stola i četiri klupe na dječjem igralištu između Laurenčićeve, Dujšinove i Rakušine ulice, dio k. č. br. 609/34 k. o. Žitnjak. Do ove akcije dolazi temeljem intervencije vijećnika Slobodana Jurkovića i predstavnice stanara Ulice Dubravka Dujšina 1 te je prihvaćena sugestija oporbe, iako pozicija inicijalno nije bila za uklanjanje. Budući da na posljednjim sjednicama VMO vlada mišljenje kako spomenute klupe i stolove ipak ne treba uklanjati, VMO je preostala opcija ući u žalbeni postupak na ovo doneseno rješenje od strane nadležnog gradskog ureda. Ukoliko je rješenje moguće spriječiti drugačije, VMO će se potruditi spriječiti uklanjanje bez žalbenog postupka.


Sanacija slivnika
Sanacija utonulih slivnika i kanalica u Laurenčićevoj ulici k. br. 18-24 je stavljena u postupak.


Sanacija oštećenja između tramvajskih tračnica Držićeva – Milke Trnine
Saniran je asfalt na cesti između tramvajskih tračnica na križanju Držićeve kod ulaska u ulicu Milke Trnine. Sanacija je dijelu vijećnika izgledala nezadovoljavajuće provedena te će vijećnici dodatno provjeriti kvalitetu sanacije prije rasprave o eventualnoj žalbi.

Skladište nekadašnjeg ugostiteljskog objekta Eros ispod podesta „bijele zgrade“ (Laurenčićeva 8-8c), s južne strane kod zapadnog stubišta (pokraj nekadašnjeg Erosa).
VMO će stupiti u kontakt s vlasnikom ugostiteljskog objekta da ukloni svoju imovinu ispod podesta, prema žalbi stanara zgrade.


Natječaj za sufinanciranje zaštite od vandalskih grafita
Grad je objavio natječaj za sufinanciranje zaštite građevina od vandalskih grafita. VMO obavještava građane da se prijave, ako žele uklanjanje takvih grafita sa svojih zgrada. VMO će poslati ovaj natječaj i ravnatelju OŠ Lovre pl. Matačića u nadi da će se ukloniti dio grafita koji pretjerano nagrđuju ili narušavaju vizuru obrazovne ustanove.


Školski odbor OŠ Lovre pl. Matačića
Na sljedećoj sjednici školskog odbora OŠ Lovre pl. Matačića, vijećnik Hrabren Dobrotić tražit će sljedeće:
· evidenciju stanja školske dvorane i svlačionica
· raspravu o uređenju školskog dvorišta i lošeg stanja obuhvata škole
· program investicija škole za iduću školsku godinu


Mali park za pse
Iz razgovora s građanima, vijećnik Dobrotić dobio je informaciju o zabrinjavajućem ponašanju skupine delikvenata u malom parku za pse, gdje redovito trgaju natpis/tablu park za pse te ondje pale granje, zbog čega se ostali korisnici ne usuđuju prići. Također, korisnici ondje dolaze s većim psima, iako je park predviđen za male pse pa se dio korisnika ponovno ne usuđuje prići. VMO će prijaviti ovu situaciju komunalnom redaru.


Kazališna predstava Čistim život u prostorima MO
Riječ je o komediji s dvije glumice u sklopu programa Grada Zagreba Kultura u zajednici, u organizaciji KNaP-a i MO Folnegovićevo naselje. Predstava je besplatna za stanovnike Folke, a održat će se u nedjelju 22. 10. 2023. u velikoj dvorani prostora Mjesnog odbora Folnegovićevo naselje u 19 sati. Predstava je namijenjena odraslima te su svi pozvani na ovo kulturno događanje

Nova sprava u DV Milana Sachsa
Ravnateljica DV Milana Sachsa još se nije javila, a financijski MO nema velike mogućnosti za ovu godinu, tako da odabir i kupovina eventualne nove sprave ulazi u rebalans za 2024.

Ovime je dnevni red iscrpljen.


Predsjednica zaključuje sjednicu u 19:30 sati. Zapisnik sastavili: Nikolina Krešo i Hrabren Dobrotić


KLASA: 024-08/23-003/1869
[bookmark: _GoBack]URBROJ: 251-13-11-11/003-23-2
Zagreb, 28. rujna 2023.





Predsjednica Vijeća Mjesnog odbora Folnegovićevo naselje
Nikolina Krešo
